KOMISIJOS DIREKTYVA 2005/37/EB
2005 m. birželio 3 d.
iš dalies keičianti Tarybos direktyvas 86/362/EEB ir 90/642/EEB dėl didžiausios leistinos tam tikrų pesticidų likučių koncentracijos grūdinėse kultūrose ir kai kuriuose augalinės kilmės produktuose ir ant jų, įskaitant vaisius ir daržoves
(Tekstas svarbus EEE)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1986 m. liepos 24 d. Tarybos direktyvą 86/362/EEB dėl didžiausios pesticidų likučių grūduose ir ant jų didžiausių koncentracijų nustatymo (1), ypač į jos 10 straipsnį,
atsižvelgdama į 1990 m. lapkričio 27 d. Tarybos direktyvą 90/642/EEB dėl didžiausių pesticidų likučių koncentracijų tam tikruose augalinės kilmės produktuose ir ant jų, įskaitant vaisius ir daržoves, nustatymo (2), ypač į jos 7 straipsnį,
atsižvelgdama į 1991 m. liepos 15 d. Tarybos direktyvą 91/414/EEB dėl augalų apsaugos produktų pateikimo į rinką (3), ypač į jos 4 straipsnio 1 dalies f punktą,
kadangi:
(1)
Šios turimos veikliosios medžiagos yra įtrauktos į Direktyvos 91/414/EEB I priedą: maleino rūgšties hidrazidas - Komisijos direktyva 2003/31/EB (4); propizamidas - Komisijos direktyva 2003/39/EB (5)); mekopropas ir P-mekopropas - Komisijos direktyva 2003/70/EB (6).
(2)
Naujos veikliosios medžiagos izoksaflutolas, trifloksistrobinas, etilkarfentrazonas ir fenamidonas buvo įtrauktos į Direktyvos 91/414/EEB I priedą Komisijos direktyva 2003/68/EB (7).
(3)
Nagrinėjamų veikliųjų medžiagų įtraukimas į Direktyvos 91/414/EEB I priedą buvo pagrįstas informacijos apie numatytus naudojimo atvejus įvertinimu. Informaciją apie šį naudojimą pateikė tam tikros valstybės narės pagal Direktyvos 91/414/EEB 4 straipsnio 1 dalies f punktą. Gauta informacija buvo patikrinta ir jos pakanka tam, kad būtų galima nustatyti tam tikras didžiausios likučių koncentracijos (DLK) vertes.
(4)
Jei nėra Bendrijos arba laikinųjų DLK verčių, prieš išduodamos leidimus dėl augalų apsaugos produktų, turinčių šių veikliųjų medžiagų, valstybės narės turi nustatyti nacionalines laikinąsias DLK pagal Direktyvos 91/414/EEB 4 straipsnio 1 dalies f punktą.
(5)
Bendrijos DLK vertės ir Codex Alimentarius rekomenduojamos koncentracijos vertės nustatomos ir įvertinamos taikant panašias metodikas. Yra ribotas skaičius Codex nustatytų maleino rūgšties hidrazido didžiausių likučių koncentracijos verčių. Jau yra Bendrijos DLK Direktyvoje 90/642/EEB: maleino rūgšties hidrazido (Tarybos direktyva 93/58/EEB) (8) ir Direktyvose 86/362/EEB bei 90/642/EEB: propizamido (Tarybos Direktyvos 96/32/EB (9) ir 96/33/EB (10)). Į jas buvo atsižvelgta šioje direktyvoje pertvarkant didžiausios likučių koncentracijos vertes. Į Codex DLK vertes, kurias netolimoje ateityje bus rekomenduota panaikinti, atsižvelgta nebuvo. DLK vertės, pagrįstos Codex DLK vertėmis, buvo vertinamos atsižvelgiant į vartotojams keliamos rizikos veiksnius. Jokios rizikos nėra nustatyta naudojant toksikologines charakteristikas, pagrįstas Komisijos turimais tyrimais.
(6)
Atitinkami techniniai ir moksliniai apskaičiavimai dėl nagrinėjamų veikliųjų medžiagų įtraukimo į Direktyvos 91/414/EEB I priedą buvo baigti pateikiant Komisijos ekspertizės ataskaitas. Minėtų medžiagų įvertinimo ataskaitos buvo baigtos iki datos, kuri yra nurodyta Komisijos direktyvose, cituotose konstatuojamosios dalies 1 ir 2 punktuose. Šiose ataskaitose yra nustatyta nagrinėjamų cheminių medžiagų leistina paros norma (LPN) ir, jei būtina, ūmaus poveikio etaloninė dozė (ŪPED). Vartotojų veikimas per maisto produktus, apdorotus nagrinėjama veikliąja medžiaga, yra įvertintas ir apskaičiuotas pagal Bendrijos metodikas. Be to, buvo atsižvelgta į Pasaulinės sveikatos organizacijos paskelbtas rekomendacijas (11) ir į Augalų mokslinio komiteto nuomonę (12) apie taikytus metodus. Buvo padaryta išvada, kad dėl pasiūlytų DLK verčių LPN arba ŪPED nebus viršyta.
(7)
Siekiant užtikrinti, kad vartotojas būtų tinkamai apsaugotas nuo be leidimo naudojamų augalų apsaugos produktų likučių poveikio, atitinkamiems maisto produktų ir pesticidų deriniams reikėtų nustatyti laikinąsias DLK vertes, atitinkančias apatinę analizinio nustatymo ribą.
(8)
Tokių laikinųjų DLK verčių nustatymas Bendrijos lygiu valstybėms narėms nedraudžia nustatyti laikinąsias DLK vertes nagrinėjamoms medžiagoms pagal Direktyvos 91/414/EEB 4 straipsnio 1 dalies f punktą ir jos VI priedą. Manoma, kad ketverių metų turėtų pakakti, kad atitinkamą veikliąją medžiagą būtų galima leisti naudoti kitais atvejais. Tuomet laikinosios DLK vertės turėtų tapti galutinėmis.
(9)
Taigi į Direktyvų 86/362/EEB ir 90/642/EEB priedus būtina įtraukti arba pakeisti visus pesticidų likučius, atsirandančius po šių augalų apsaugos produktų naudojimo, siekiant užtikrinti tinkamą jų naudojimo draudimo priežiūrą bei kontrolę ir apsaugoti vartotoją. Jei DLK vertės jau yra apibrėžtos tų direktyvų prieduose, tikslinga būtų jas pakeisti. Jei DLK vertės iki šiol nėra apibrėžtos, tikslinga nustatyti jas pirmą kartą.
(10)
Taigi Direktyvos 86/362/EEB ir 90/642/EEB turėtų būti iš dalies keičiamos.
(11)
Šioje direktyvoje numatytos priemonės atitinka Maisto grandinės ir gyvūnų sveikatos nuolatinio komiteto nuomonę,
PRIĖMĖ ŠIĄ DIREKTYVĄ:
1 straipsnis
Direktyva 86/362/EEB iš dalies keičiama taip:
a)
Į II priedo A dalį įrašomos didžiausios izoksaflutolo, trifloksistrobino, etilkarfentrazono, mekopropo, P-mekopropo, maleino rūgšties hidrazido ir fenamidono pesticidų likučių koncentracijos vertės, pateiktos šios direktyvos I priede;
b)
II priedo A dalyje nurodytos didžiausios propizamido pesticido likučių koncentracijos vertės keičiamos šios direktyvos II priede pateiktomis vertėmis.
2 straipsnis
Direktyva 90/642/EEB II iš dalies keičiama taip:
a)
Į II priedą įrašomos didžiausios izoksaflutolo, trifloksistrobino, etilkarfentrazono, mekopropo, P-mekopropo ir fenamidono pesticidų likučių vertės, nurodytos šios direktyvos III priede;
b)
II priede nurodytos didžiausios propizamido ir maleino rūgšties hidrazido pesticidų likučių koncentracijos vertės keičiamos šios direktyvos IV priede pateiktomis vertėmis.
3 straipsnis
1. Valstybės narės ne vėliau kaip 2005 m. gruodžio 4 d. priima ir paskelbia įstatymus ir kitus teisės aktus, kurie įgyvendina šią direktyvą. Jos nedelsdamos perduoda Komisijai tų nuostatų tekstus bei jų ir šios direktyvos koreliacinę lentelę.
Šias nuostatas jos taiko nuo 2006 m. gruodžio 4 d.
Valstybės narės, priimdamos šias nuostatas, daro jose nuorodą į šią direktyvą arba tokia nuoroda daroma jas oficialiai skelbiant. Nuorodos darymo tvarką nustato valstybės narės.
2. Valstybės narės pateikia Komisijai šios direktyvos taikymo srityje priimtų nacionalinės teisės aktų pagrindinių nuostatų tekstus.
4 straipsnis
Ši direktyva įsigalioja dvidešimtą dieną po jos paskelbimo Europos Sajungos oficialiajame leidinyje.
5 straipsnis
Ši direktyva skirta valstybėms narėms.
Priimta Briuselyje, 2005 m. birželio 3 d.